Lamoer se verhoor uitgestelLt.genl. Arno Lamoer. Foto: www.defenceweb.co.za Die saak teen die voormalige Wes-Kaapse polisiekommissaris, lt.genl. Arno Lamoer, vir beweerde bedrog van R1,6 miljoen, is Dinsdag in die Wes-Kaapse hooggeregshof uitgestel. Lamoer, drie brigadiers en ŉ sakeman staan tereg op meer as ŉ honderd aanklagte van bedrog, geldwassery en rampokkery. Lamoer, Darius van der Ross, Sharon Govender en haar man, Colin Govender, en die Kaapstadse sakeman Mohamed Saleem Dawjee het vlugtig voor regter Rosheni Allie verskyn. Allie het gesê daar is voor die aanvang van die verhoor in haar kamers op die uitstel besluit. Colin Govender se prokureur het aan die hof gesê probleme met finansiële instruksies sal teen volgende Maandag opgelos wees. Allie het gesê ŉ advokaat wat onlangs vir drie van die beskuldigdes aangestel is, benodig tyd om alle dokumentasie na te gaan om hom van die saak te vergewis. Allie het die saak tot 24 April uitgestel. Maroela Media het vroeër berig Lamoer staan tereg op agt aanklagte van korrupsie nadat hy na bewering geld in sy bankrekening ontvang het en sy klererekening en sekere vakansieakkommodasie deur Dawjee laat betaal het. Hy het ook glo sy private voertuig deur Dawjee laat herstel in ruil vir onwettige gunste. Twee van die aanklagte teen hom het betrekking op sy betrokkenheid by ŉ misdaadsindikaat. Dawjee besit ŉ hele aantal ondernemings, insluitend Towbars Cape en Towbars King en het volgens die staat ŉ reeks belonings van senior polisiebeamptes in die provinsie ontvang. Dawjee was glo die middelpunt van ŉ web van beweerde korrupsie en rampokkery wat kontant en duur geskenke aan Lamoer en lede van die topbestuur ingesluit het om sodoende invloed in polisiekringe te koop en gunste van sy medebeskuldigdes te ontvang.